โบรกฯทองคำขยายธุรกิจซื้อขายอนุพันธ์ได้เพิ่มขึ้น
โดย...บริษัท ตลาดนุพันธ์ (ประเทศไทย) จำกัด (มหาชน)&nbsp;
29 มิ.ย. 2555

โดย...บริษัท ตลาดนุพันธ์ (ประเทศไทย) จำกัด (มหาชน) 
ในช่วงที่ผ่านมามีข่าวการอนุญาตให้โบรกเกอร์ทองคำของตลาดอนุพันธ์ขยายขอบเขตธุรกิจให้สามารถซื้อขายสินค้าในตลาดอนุพันธ์ที่นอกเหนือจากโกลด์ ฟิวเจอร์ส และซิลเวอร์ ฟิวเจอร์ส ได้เช่นเดียวกับ โบรกเกอร์อนุพันธ์อื่นๆ ที่มีอยู่ในปัจจุบัน ในสัปดาห์นี้คอลัมน์นัดพบอนุพันธ์ ขอนำรายละเอียดเกี่ยวกับการขยายขอบเขตของโบรกเกอร์ทองและประเด็นที่ผู้ลงทุนควรทราบมาเล่าให้ฟังกันนะครับ
เดิมตลาดอนุพันธ์กำหนดให้โบรกเกอร์ทองคำจำนวน 6 ราย สามารถให้บริการซื้อขายได้เฉพาะสินค้าที่เกี่ยวกับโลหะมีค่า ซึ่งก็คือ โกลด์ ฟิวเจอร์ส และซิลเวอร์ ฟิวเจอรส์ เท่านั้น ซึ่งต่อมาโบรกเกอร์บางส่วนได้ขออนุญาตขยายขอบเขตทางธุรกิจ ตลาดอนุพันธ์จึงได้อนุญาตให้โบรกเกอร์ในกลุ่มนี้สามารถเป็นนายหน้าสำหรับสินค้าอื่นๆ ในตลาดอนุพันธ์ได้เพิ่มเติม หากได้รับใบอนุญาตจากหน่วยงานกำกับดูแลเป็นที่เรียบร้อยแล้ว
โดยในช่วงที่ผ่านมาโบรกเกอร์ทองคำได้มีการเตรียมความพร้อมทั้งเรื่องบุคลากรและเรื่องระบบงาน เพื่อรองรับการซื้อขายสินค้าเพิ่มเติม โดยได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในด้านของการมีความพร้อมในการทำหน้าที่เป็นนายหน้าอนุพันธ์เช่นเดียวกับโบรกเกอร์อนุพันธ์รายอื่นๆ ที่ให้บริการซื้อขายสินค้าได้ทุกประเภท ซึ่งในส่วนของตลาดอนุพันธ์เอง ก็ได้พิจารณาและเห็นควรว่าโบรกเกอร์ทองคำจำนวน 4 ราย มีความพร้อมในการให้บริการซื้อขายสินค้าอื่นๆ เพิ่มเติม และได้อนุญาตให้โบรกเกอร์จำนวน 4 รายนี้เริ่มดำเนินการ หรือ Upgrade ให้สามารถซื้อขายสินค้าเพิ่มเติมได้เช่นเดียวกับโบรกเกอร์อนุพันธ์ประเภททั่วไป โดยให้มีผลตั้งแต่ช่วงปลายเดือน มิ.ย.ที่ผ่านมา ซึ่งโบรกเกอร์ทั้ง 4 รายนี้ ได้แก่ บริษัท จีที เวลธ์ แมเนจเมนท์ (GTWM) บริษัท ฮั่วเซ่งเฮง โกลด์ ฟิวเจอร์ส (HGF) บริษัท เอ็มทีเอส โกลด์ ฟิวเจอร์ (MTSGF) และบริษัท ออสสิริส ฟิวเจอร์ส (AFC) 
อย่างไรก็ตาม โบรกเกอร์ทองคำที่ Upgrade ทั้ง 4 รายนี้ ยังไม่สามารถซื้อขาย USD Futures ได้ เนื่องจากจะต้องได้รับอนุญาตจากกระทรวงการคลังเสียก่อน ซึ่งในปัจจุบันมีเพียงโบรกเกอร์อนุพันธ์ 31 ราย ที่ได้รับอนุญาตให้ซื้อขาย USD Futures ได้ 
การขยายขอบเขตธุรกิจของโบรกเกอร์ทองคำนี้ ถือเป็นพัฒนาการอีกด้านหนึ่งของตลาดอนุพันธ์ ซึ่งจะช่วยให้ผู้ลงทุนที่เปิดบัญชีไว้กับบริษัททั้ง 4 รายนี้ สามารถปรับพอร์ตการลงทุนโดยใช้สินค้าในตลาดอนุพันธ์ได้เพิ่มเติม ส่งผลให้ผู้ลงทุนสามารถกระจายความเสี่ยงของการลงทุนได้อย่างมีประสิทธิภาพเพิ่มมากขึ้น ผู้ลงทุนที่เคยเปิดบัญชีไว้กับโบรกเกอร์ทองทั้ง 4 รายและต้องการจะซื้อขาย SET50 Futures หรือ Oil Futures เพิ่มเติม ก็สามารถติดต่อโบรกเกอร์เดิมของตนเพื่อส่งคำสั่งซื้อขายได้ 
พิเศษ!!! ตลาดอนุพันธ์จัดโปรโมชัน “แจกทองฉลองปีมังกรทอง” ระหว่างวันที่ 1 ม.ค.–30 ก.ย. 2555 โดยมีการแจกทองคำทุกๆ ไตรมาส รวมกันหนักกว่า 120 บาท มูลค่ากว่า 3 ล้านบาท สำหรับผู้ลงทุนที่ซื้อขายสินค้าต่างๆ ในตลาดอนุพันธ์ตามเงื่อนไขที่กำหนด ผู้สนใจสามารถติดตามผลการแจกทองคำของไตรมาสที่ผ่านมาและรายละเอียดอื่นๆ เพิ่มเติม ได้ทาง www.tfex.co.th หรือ SET Call Center 02-229-2222